CELEX: C2006/190/48
Language: sk
Date: 2006-08-12 00:00:00
Title: Vec T-163/06: Žaloba podaná 28. júna 2006 – BA.LA. di Lanciotti V. & C. S.A.S. a i./Komisia

12.8.2006   
            
            
               SK
            
            
               Úradný vestník Európskej únie
            
            
               C 190/26
            
         Žaloba podaná 28. júna 2006 – BA.LA. di Lanciotti V. & C. S.A.S. a i./Komisia
   (Vec T-163/06)
   (2006/C 190/48)
   Jazyk konania: taliančina
   Účastníci konania
   
      Žalobca: BA.LA. di Lanciotti V. & C. S.A.S. a iní (v zastúpení: P. M. Tabellini, G. Celona, E. Bidoggia a E. M. Tabellini, avvocati)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               predbežne rozhodnúť, že žaloba je prípustná vo vzťahu ku všetkým žalobcom,
            
         
               —
            
            
               meritórne, zrušiť článok 1 ods. 1 a 2b, ako aj odôvodnenia 28 až 31 a 250 až 252 nariadenia Komisie (ES) č. 553/2006 z 23. marca 2006 o uložení predbežného antidumpingového cla na dovoz určitej obuvi so zvrškom z usne s pôvodom v Čínskej ľudovej republike a vo Vietname a všetky iné krízové opatrenia v časti, kde definujú „detskú obuv“ a oslobodzujú ju od antidumpingových ciel,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Žalobcovia vyrábajú všetci buď výhradne alebo prevažne detskú obuv. Sú z územného hľadiska usadení v takej vzájomnej blízkosti, že vytvárajú „distretto calzaturificio“ (priemyselný obuvnícky park) na rozhraní provincií Fermo a Macerata.
   Na podporu svojich nárokov žalobcovia uvádzajú:
   
               —
            
            
               zneužitie právomoci, keďže žalovaná použila konanie striktne upravené a zavedené základným nariadením na vykonanie medzinárodnej dohody za účelom dosiahnutia viac-menej sociálnych cieľov (odôvodnenie 250 až 252), ktoré vyžadujú vyňatie veľkej skupiny výrobkov, nie podobných, ale zhodných, z definície pojmu priemysel Spoločenstva,
            
         
               —
            
            
               zjavné chyby v posúdení, pokiaľ ide o pripodobenie obuvi s podrážkou nepresahujúcou 24 cm ku detskej obuvi, o fyzické a technické vlastnosti detskej obuvi, o popis príslušného priemyselného odvetvia, o tzv. finančnú ujmu spôsobenú rodinám, ako aj o skutočnú ujmu spôsobenú priemyselnej výrobe detskej obuvi,
            
         
               —
            
            
               porušenie colného sadzobníka tovarov stanoveného medzinárodnou dohodou, ktorú prijala Rada rozhodnutím zo 7. apríla 1987, keďže napadnuté nariadenie používa rozmer vnútornej časti podrážky ako kritérium na rozlíšenie jednotlivých druhov obuvi.
            
         Žalobcovia napokon poukazujú na porušenie zásady rovnosti zaobchádzania a zákazu diskriminácie.